Siden tirsdag morgen klokken 5.45 har lastbilerne kørt i pendulfart til Østerild Testcenter. Fundamentet skal nemlig støbes til en helt ny vindmølle, og det er noget af en opgave. Der skal støbes 5000 kubikmeter beton. Det største fundament hidtil i testcentret er på 2500-26000 kubikmeter. Bjarne Knudsen er sjakbajs ved Stenger og Ibsen Contruction, som står for anlægsarbejdet. I knap 40 år har han støbt beton, og han har aldrig før været med til noget i den størrelsesorden. - Det er en kæmpestor vindmøllepark, de skal have sat op. Det er da lidt sjovt at være med til, nu når de regner med, at det er verdens største, siger Bjarne Knudsen. Halvandet døgns arbejde Betonen bliver leveret fra IBF Hanstholm, Nykøbing og Hurup samt fra TCT og OK Beton. Det bliver fordelt over cirka 600 læs med lastbil, vurderer Bjarne Knudsen. Fundamentets overflade er 11.000 kvadratmeter. - Vi regner med, at det tager 35 timer at støbe, så vi er tre hold om det. Det er en megastor operation, siger Bjarne Knudsen. Det er Siemens, der står bag den nye testvindmølle.

Referat:
Et nyt vindmøllefundament er på vej i Østerild Testcenter. Operationen med at få fundamentet på plads er en af de helt store opgaver, lyder det.